กล้าๆ กลัวๆโมนิก้าและทีมงาน
*หากติดตามดูสถานการณ์ของตลาดหุ้นไทยในช่วง 2 สัปดาห์ที่ผ่านมาอย่างใกล้ชิดจะเห็นว่า จุดตั้งต้นของการเข้าลงทุนจะอยู่ที่บริเวณ 1,500 จุดเป็นหลัก โดยกรอบการเคลื่อนไหวด้านบนอยู่แถวๆ 1,530 จุด และกรอบด้านล่างอยู่แถวๆ 1,480 จุด จึงเป็นสถานการณ์ที่ทำให้คนเล่นรอบต้องเทขายหุ้นออกมาบางส่วน เพราะโอกาสที่หุ้นจะวิ่งแบบแรลลี่ค่อนข้างตีบตันเสียเหลือเกินเจ้าค่ะ
5 ส.ค. 2559

*หากติดตามดูสถานการณ์ของตลาดหุ้นไทยในช่วง 2 สัปดาห์ที่ผ่านมาอย่างใกล้ชิดจะเห็นว่า จุดตั้งต้นของการเข้าลงทุนจะอยู่ที่บริเวณ 1,500 จุดเป็นหลัก โดยกรอบการเคลื่อนไหวด้านบนอยู่แถวๆ 1,530 จุด และกรอบด้านล่างอยู่แถวๆ 1,480 จุด จึงเป็นสถานการณ์ที่ทำให้คนเล่นรอบต้องเทขายหุ้นออกมาบางส่วน เพราะโอกาสที่หุ้นจะวิ่งแบบแรลลี่ค่อนข้างตีบตันเสียเหลือเกินเจ้าค่ะ
*สิ่งที่มองเห็นได้ชัดอีกอย่างหนึ่งก็คือ รูปแบบการเข้าลงทุนในช่วงหลังๆ เป็นแบบกล้าๆ กลัวๆ เคาะขวาเปาะแปะ แถมสายตาก็ชอบชำเลืองดูตลาดหุ้นต่างประเทศไปในทางไหนตลอดเวลาแบบนี้ “โมนิก้า” ถึงกล้าฟันธงชนิดไม่กลัวหน้าแตกละเอียดยิบว่า หลังผ่านการลงประชามติในวันที่ 7 ส.ค. จะมีคำตอบจากผู้รู้ออกมา 2 อย่างคือ หุ้นไปต่อ..ก็จะอ้างว่า นักลงทุนมั่นใจมากขึ้น ส่วนกรณี หุ้นโดนขาย..ก็จะอ้างว่า ขายเมื่อความจริงปรากฏนะจะบอกให้
*ฉะนั้นอย่าได้ใส่ใจกับประเด็นดังกล่าวมากนัก เพราะการที่ดัชนีวิ่งขึ้นมาปิดที่ 1,507.93 จุด บวกไป 0.46 จุด ด้วยมูลค่าการซื้อขาย 4.64 หมื่นล้านบาท มันเป็นผลมาจากราคาน้ำมันในตลาดโลกถีบตัวสูงขึ้นอีกครั้ง แรงซื้อถึงไหลกลับเข้ามาลงทุนในหุ้นพลังงานเป็นจำนวนมาก “โมนิก้า” ถึงไม่ค่อยมั่นใจว่า หุ้นไทยจะยืนระยะได้เหมือนกับที่หลายคนคาดหวัง เพราะเอาเข้าจริงๆ ข้างในของเรายังต๊ะติ๊งโหน่งอยู่เลยนะจ๊ะ
*ประเด็นดังกล่าวดูได้จากราคาหุ้น PTT ทะยานขึ้นอย่างร้อนแรง ก่อนจะลงเอยที่ระดับ 332 บาท บวกไป 11 บาท หรือขึ้นไป 3.40% ด้วยมูลค่าการซื้อขาย 2.28 พันล้านบาท มันก็มาจากอิทธิพลเรื่องราคาน้ำมันในตลาดโลกสูงขึ้นแบบนี้ “โมนิก้า” ถึงโฟกัสไปยังท่าทีของนักลงทุนสถาบันที่เริ่มกลับเข้ามาเล่นหุ้นตัวนี้อีกครั้ง บวกกับหุ้นขึ้นมายืนเหนือ 320 บาท พร้อมกับฟอร์มตัวเป็น w-shape บอกตรงๆ ว่า มีลุ้นขึ้นไปทดสอบ 340 จุดเป็นครั้งที่ 2 นะคะ
*เหมือนกับในรายของ BJC กระชากขึ้นมาปิดที่ 47 บาท บวกไป 2 บาท หรือขึ้นไป 4.40% ด้วยมูลค่า 1.57 พันล้านบาท พร้อมกับทำ new high ในรอบ 1 ปี10 เดือน “โมนิก้า” ถือเป็นรายการที่โอเว่อร์เกินไปนิดหนึ่ง และต้องเข้าใจด้วยว่า วันนี้เทรดบน P/E 65 เท่า โอกาสที่หุ้นจะอ่อนตัวมีค่อนข้างสูง จึงไม่ควรกระโจนตามอย่างขาดสติ เพราะวันนี้ไม่งดงามเหมือนเมื่อก่อนน่ะสิ
*ผิดกับในรายของ AAV เพราะรายนี้มาด้วยกิมมิคของการต่อยอดธุรกิจล้วนๆ ราคาหุ้นถึงไต่ระดับขึ้นอย่างเป็นล่ำเป็นสัน ล่าสุดขึ้นมาปิดที่ 7 บาท บวกไป 0.35 บาท หรือขึ้นไป 5.30% ด้วยมูลค่า 1.50 พันล้านบาท “โมนิก้า” พูดได้ทันทีว่า มาจากปัจจัยหนุนหลายอย่างเข้ามาพร้อมกัน อาทิเช่น หุ้นเทรดบนค่า P/E 20 เท่า บวกกับกำไรปีนี้จะออกมาแบบสุดติ่งกระดิ่งแมว โลกทั้งใบเลยกลายเป็นสีชมพูไงล่ะค่ะ
*อีกหนึ่งรายที่มาในทรงเดียวกัน “โมนิก้า” ขอพุ่งเป้าไปที่ MACO เป็นคิวต่อมาเลยแล้วกัน เพราะเป็นบริษัทโฆษณาที่ทำกำไรอย่างเสมอต้นเสมอปลาย บวกกับวานนี้หุ้นเด้งขึ้นมาปิดที่ 1.48 บาท บวกไป 0.03 บาท หรือขึ้นไป 2% ด้วยมูลค่า 430 ล้านบาท  เดี๊ยนถึงต้องรีบเข้าไปดูอย่างรวดเร็ว เพราะยังพอเหลือแก๊ปให้เข้าไปเล่นเก็งกำไรสั้นๆ เพื่อหาค่าขนมไปลงประชามติน่ะสิ
*เช่นเดียวกับในรายของ TFG หากเฝ้าดูหุ้นตัวนี้อยู่ห่างๆ จะเห็นว่า ราคาหุ้นพยายามไต่ระดับขึ้นไปทำ new high ตลอดเวลา แถมวานนี้ก็เป็นอีกครั้งที่ทำได้ตามใจฝัน “โมนิก้า” ถึงมีความมั่นใจเพิ่มไปอีกขั้นว่า ราคาเปิดที่ 3.48 บาท บวกไป 0.20 บาท หรือขึ้นไป 6% เป็นเพียงแค่พัฒนาการขั้นต้นที่จะช่วยหนุนราคาหุ้นขึ้นไปยืนเหนือ 4 บาทได้ในไม่ช้า จึงไม่ควรลังเลใจอีกต่อไปนะคะ
*ส่วนคนที่ชอบวัดใจ เพราะคิดว่าหุ้นจะไปต่อ “โมนิก้า” ขอให้ชำเลืองตาไปดู THCOM เพื่อเสนอไว้เป็นทางเลือกสำหรับคนที่กล้าเดินหน้าชนทุกอย่าง บวกกับราคาหุ้นบนกระดานที่ระดับ  22.40 บาท บวกไป 1 บาท หรือขึ้นไป 4.70% ด้วยมูลค่า 490 ล้านบาท มันเป็นการเทรดที่ค่า P/E 10 เท่า วันนี้ถึงไม่มีอะไรต้องคิดมากอีกต่อไป เพราะของมันเห็นกันอยู่ว่า ถูกจริงๆ พะยะค่ะ
*เม้าท์ถึงเรื่องนี้พานให้นึกถึงน้อง MAX ขึ้นมาในทันที! หลังจากนำโปรเจ็กต์โรงไฟฟ้าเข้ามาใส่ในกระดอง ก็ทำให้ผู้คนทั่วไปคาดหวังถึงการพลิกโฉมครั้งสำคัญ บวกกับวานนี้มีมูลค่าการซื้อขายหนาแน่นกว่าทุกวัน จึงต้องหันมาดูราคาหุ้นในกระดานที่พุ่งขึ้นมาปิดที่ 0.18 บาท บวกไป 0.02 บาท หรือขึ้นไป 12.50% ในทันที! เพราะเหมือนเป็นการส่งสัญญาณอะไรบางอย่างให้พวกขาลุยรู้ใช่อะป่าว!
*เหมือนกับในรายของป้ายุพา UPA วานนี้เด้งขึ้นมาปิดที่ 0.87 บาท บวกไป 0.10 บาท หรือขึ้นไป 13% ด้วยมูลค่า 67 ล้านบาท มันเป็นเกมของความเชื่อล้วนๆ เสื้อผ้าไม่เกี่ยวข้องแม้แต่ชิ้นเดียว “โมนิก้า” ในฐานะคนชอบเผือกเรื่องร้อนๆ จึงอยากจะรู้เหมือนกันว่า รอบนี้หุ้นจะวิ่งขึ้นไปยืนเหนือ 1.20 บาทได้หรือเปล่า? เพราะการตั้งเป้ากลับมามีกำไร! ใครก็พูดได้ทั้งนั้น แต่เรื่องจริงจะเป็นอย่างไร..ไม่มีใครรู้? วันนี้ถึงต้องจับตาดูงบไตรมาส 2 ให้ดีๆ นะจ๊ะ
*ตบท้ายกันที่หุ้นเสือซุ่ม ATP30 ล่าสุดกระชากขึ้นมาปิดที่ 1.73 บาท บวกไป 0.09 บาท หรือขึ้นไป 5.50% ด้วยมูลค่า 65 ล้านบาท “โมนิก้า” ถือเป็นหุ้นเล็กพริกขี้หนู ซึ่งมีเรื่องให้ติดตามหลายประเด็นด้วยกัน ส่วนรายละเอียดลึกๆ จะเป็นเช่นไร ติดตามฟังได้จากคลื่น FM 98.50 ในเวลา 09.40 น. โดยผู้บริหารมากประสบการณ์อย่างเฮีย “ปิยะ” จะให้สัมภาษณ์สดๆ ด้วยตนเอง..ทราบแล้วบอกต่อด้วยนะคะ